SKRIFTLIG FORESPØRGSEL E-0098/00

af Camilo Nogueira Román (Verts/ALE) til Kommissionen

(26. januar 2000)

Om: Anvendelse af partnerskabsprincippet ved udarbejdelsen af regional- og udviklingsplanen for perioden 2000-2006 for autonome regioner under mål 1

I oktober 1999 rettede jeg en skriftlig forespørgsel til Kommissionen (P-1798/99)(1) om overholdelse af partnerskabsprincippet ved udarbejdelsen af den spanske stats regional- og udviklingsplan for perioden 2000-2006 for autonome regioner under mål 1, idet denne grundlæggende tekst, som beskæftiger sig med de vigtigste investeringer i udvikling, beskæftigelse og transportnet ikke var blevet behandlet af Galiciens regionale parlament.

I sit svar meddelte medlem af Kommissionen, Michel Barnier, at han først ville besvare forespørgslen endeligt, når den regionale udviklingsplan forelå i Bruxelles og forsikrede, at under alle omstændigheder skulle medlemsstaterne i henhold til artikel 15 og 16 i Rådets forordning (EF) nr. 1260/1999(2) om strukturfondene efter høring af parterne forelægge denne for Kommissionen, idet det i forordningen fastslås, at udviklingsplanen skulle indeholde en redegørelse for de forholdsregler, der er truffet med henblik på høring af parterne.

Eftersom den regionale udviklingsplan allerede er Kommissionen i hænde, hvilke foranstaltninger påtænker denne da at træffe for at sikre overholdelse af partnerskabsprincippet og de autonome regioners beføjelser, i dette tilfælde i Galicien, hvis parlament blev ignoreret af den spanske regering i forbindelse med udarbejdelsen af den regionale udviklingsplan, som på afgørende vis berører parlamentets beføjelser og dens status som en institution, der er ansvarlig for landets sociale og økonomiske udvikling?

(1) EFT C 203 E af 18.7.2000, s. 51.

(2) EFT L 161 af 26.6.1999, s. 1.

Svar afgivet på Kommissionens vegne af Michel Barnier

(10. marts 2000)

Ifølge artikel 8 i Rådets forordning (EF) nr. 1260/1999 af 21. juni 1999 om vedtagelse af generelle bestemmelser for strukturfondene(1) skal EF-aktionerne fastlægges ved et snævert samråd benævnt partnerskab mellem Kommissionen og medlemsstaten sammen med myndigheder og organer, der udpeges af medlemsstaterne i henhold til deres nationale bestemmelser og gældende praksis, dvs. regionale og lokale myndigheder og øvrige kompetente offentlige myndigheder, arbejdsmarkedets parter og økonomiske interesseorganisationer samt andre relevante kompetente organer. Disse myndigheder og organer kaldes partnere.

Hvad regionaludviklingsplanerne angår, er det i ovennævnte forordnings artikel 15 og 16 fastsat henholdsvis, at planerne forelægges af medlemsstaterne for Kommissionen efter høring af parterne, og at de omfatter en redegørelse for de forholdsregler, der er truffet med henblik på høring af parterne.

I den regionaludviklingsplan for de regioner, der er støtteberettiget under mål 1, som den spanske regering fremlagde den 29. oktober 1999, findes der et særligt kapitel om anvendelsen af dette partnerskabsprincip. Det forklares bl.a., at de selvstyrende regioner har allerede fra starten været inddraget i udtænkningen, udarbejdelsen og affattelsen af nævnte plan, og at de har haft flere lejligheder til at give udtryk for deres opfattelse og til at foretage ændringer af den endelige plan.

Da det ifølge forordning (EF) nr. 1260/1999 er medlemsstaten, der skal udpege disse partnere, finder Kommissionen, at den spanske regering har opfyldt sine forpligtelser med hensyn til overholdelse af partnerskabsprincippet under udarbejdelsen af den omtalte regionaludviklingsplan.

(1) EFT L 161 af 26.6.1999.